Ügyiratszám: HSZ/36181-1/2022.

Látta:

 **----------------------------**

 Dr. Morvai Gábor

 jegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

 *2022. november 17-én 1035 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

62/2022. (XI. 17.) JIÜB határozat

(Az igazgatási szünetről szóló előterjesztés napirendre vételéről)

63/2022. (XI. 17.) JIÜB határozat

(A napirend elfogadása)

64/2022. (XI. 17.) JIÜB határozat

(Javaslat a helyi adókról szóló 22/2012. (XI.29.) önkormányzati rendelet módosítására –módosító javaslat)

65/2022. (XI. 17.) JIÜB határozat

(Javaslat a helyi adókról szóló 22/2012. (XI.29.) önkormányzati rendelet módosítására –módosító javaslat)

66/2022. (XI. 17.) JIÜB határozat

(Javaslat a helyi adókról szóló 22/2012. (XI.29.) önkormányzati rendelet módosítására-módosító javaslatokkal egybefoglalt határozat)

67/2022. (XI. 17.) JIÜB határozat

(Előterjesztés a Hajdúszoboszló Hermann O. u. 2. sz. alatti ingatlan értékesítéséről)

68/2022. (XI. 17.) JIÜB határozat

(Előterjesztés a Jókai sor pavilonok helyzetének rendezésére)

69/2022. (XI. 17.) JIÜB határozat

(Kocsis Róbert Képviselő Úr hajléktalan ellátással kapcsolatos interpellációjára)

70/2022. (XI. 17.) JIÜB határozat

(Előterjesztés igazgatási szünetről)

**Helye:**

Hajdúszoboszlói Polgármesteri Hivatal, Gönczy Pál terem

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán, Máté Lajos, Dr. Nagy Gábor,
* **a Polgármesteri Hivatal részéről** jelen vannak: dr. Morvai Gábor jegyző, Bárdos Ilona gazdasági irodavezető, Dede Erika egészségügyi és szociális irodavezető, dr. Póti Krisztián vagyongazdálkodási referens
* **további meghívott:** Nyéki István, a Hajdúszoboszlói Városgazdálkodási Nonprofit Zrt. vezérigazgatója
* **jegyzőkönyvvezető:** Fehér Adrienn

Kocsis Róbert:

Megállapítom, hogy a bizottság 3 fővel határozatképes. Marosi György Csongor jelezte, hogy nem tud részt venni az ülésen. A kiküldött napirendeket kiegészítenénk az igazgatási szünetről szóló előterjesztéssel. Szavazásra bocsátom a plusza előterjesztés napirendre vételét.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán, Dr. Nagy Gábor) ellenszavazat és tartózkodás nélkül elfogadta a plusz előterjesztés napirendre vételét. (A döntéshozatalban 3 fő vett részt).

**62/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja az igazgatási szünetről szóló előterjesztés napirendre vételét.

Felelős: bizottsági elnök

Határidő: azonnal

Kocsis Róbert:

Ezt a napirendet 3. helyre tenném. Szavazásra bocsátom a plusz előterjesztéssel kiegészült napirendi javaslat elfogadását.

A Jogi, Igazgatási és ÜgyrendiBizottság 3 igen szavazattal (Kocsis Róbert, Jónás Kálmán, Dr. Nagy Gábor) ellenszavazat és tartózkodás nélkül elfogadta a napirendi javaslatokat. (A döntéshozatalban 3 fő vett részt).

**63/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a napirendi javaslatokat.

**Napirend**

1. Javaslat a helyi adókról szóló 22/2012. (XI.29.) önkormányzati rendelet módosítására. (2. számú testületi előterjesztés)

Előadó: aljegyző, adó-, és rendészeti irodavezető

1. Előterjesztés a Hajdúszoboszló Hermann O. u. 2. sz. alatti ingatlan értékesítéséről (8. számú testületi előterjesztés)

Előadó: vezérigazgató

1. Előterjesztés a Jókai sor pavilonok helyzetének rendezésére.

Előadó: gazdasági irodavezető

1. Kocsis Róbert Képviselő Úr hajléktalan ellátással kapcsolatos interpellációjára

Előadó: egészségügyi, szociális irodavezető

1. Előterjesztés igazgatási szünetről

Előadó: aljegyző, adó-, és rendészeti irodavezető

Tájékoztatók, bejelentések

Felelős: bizottsági elnök

Határidő: azonnal

1. **napirend**

***Javaslat a helyi adókról szóló 22/2012. (XI.29.) önkormányzati rendelet módosítására***

dr. Morvai Gábor:

A Pénzügyi és Gazdasági Bizottság elfogadta az a javaslatot, hogy 550 Ft helyett 590 Ft legyen az idegenforgalmi adó mértéke.

Jónás Kálmán:

Volt egy olyan javaslat is, hogy külterületen az idegenforgalmi adó 300 Ft legyen.

Bárdos Ilona:

A szavazás után merült ez föl. A külterületen az adó mértéke 50 %-a a belterületinek, de az egyszerűség kedvéért a 295 Ft fel lett kerekítve 300-ra. Erről azonban nem szavaztak.

Jónás Kálmán:

Akkor javaslom, hogy a külterületre vonatkozó idegenforgalmi adó mértéke -az egyszerűbb számolás kedvéért- legyen 300 Ft/fő/vendégéjszaka.

A Hajdúszoboszlói Fizetővendéglátók Egyesületének elnöke az adómérték emelése elfogadásához azt kéri, hogy a jövő évi költségvetés tervezésekor az idegenforgalmi adó bevételből 15 % -ot a TDM-nek extra forrásként címezzenek meg. A Turisztikai és Nemzetközi Kapcsolatokért Felelős Bizottság így fogadta el.

Bárdos Ilona:

Pontosabban azt kérte, hogy a támogatás ne 40 millió legyen, hanem 50 millió.

dr. Morvai Gábor:

A módosító rendeletet formai változtatására lesz szükség, mert az önkormányzatnak 1,5 éve egy kodifikációs felületen kell előállítani a rendelet-tervezetet. Ennek megfelelően elkészítettem a módosító rendeletet, ami majdnem ugyanígy néz ki, csak a hivatkozások fognak változni.

Jónás Kálmán:

Hogyan kell ezt elképzelni?

dr. Morvai Gábor:

Van egy olyan felület, ahová behívom az alaprendeletet. Miután átírom arra, amit szeretnénk látni, a rendszer automatikusan előállítja a rendeletet. A korábbi gyakorlat illetve a rendszer által előállított rendelet között a merev hivatkozások generálásában lehet különbség. Például nem engedi a rövidítés használatát. Mivel ennek a rendszernek az alkalmazása előírás, folyamatban van az önkormányzat átállása. Szeretném, ha a jövőben minden új rendelet így készülne el.

Máté Lajos 1042 órakor érkezett az ülésre.

Jónás Kálmán:

Nem látom a rendelet-tervezetben az idegenforgalmi adó tekintetében a módosult összegeket.

Bárdos Ilona:

Az előterjesztő egyértelműen elmondta, hogy nem javasolja a módosult összeg elfogadását. Azzal indokolta, hogy, ha sokkal többel emeljük, akkor sokkal több és nehezebb lesz a behajtás. Kérdéses, hogy megéri-e ez a többletbevétel?

Máté Lajos:

Ilyen helyzetben a költségvetésben minden fillér számít. A 40 Ft-os emelés nem jelentős, viszont az így bejövő összeg nem elhanyagolható.

Kocsis Róbert:

Már két bizottság megszavazta az 590 Ft-os idegenforgalmi adó mértéket. Kérdés, hogy csatlakozunk-e a két bizottság döntéséhez.

A bizottság elnöke szavazásra bocsátotta az idegenforgalmi adó emelésével kapcsolatos alábbi módosító határozati javaslatot:

*H*a*jdúszoboszló Város Önkormányzatának Jogi, Igazgatási és Ügyrendi Bizottsága javasolja Hajdúszoboszló Város Önkormányzata Képviselő-testületének az idegenforgalmi adó mértékének 590 Ft/fő/vendégéjszaka összegben való elfogadását.*

A Jogi, Igazgatási és ÜgyrendiBizottság 3 igen szavazattal (Jónás Kálmán, Máté Lajos, Dr. Nagy Gábor) 1 tartózkodás mellett (Kocsis Róbert), ellenszavazat nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**64/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja Hajdúszoboszló Város Önkormányzata Képviselő-testületének az idegenforgalmi adó mértékének 590 Ft/fő/vendégéjszaka összegben való elfogadását.

Felelős: bizottsági elnök

Határidő: 2022. november 17.

A bizottság elnöke szavazásra bocsátotta az idegenforgalmi adó emelésével kapcsolatos alábbi módosító határozati javaslatot:

*H*a*jdúszoboszló Város Önkormányzatának Jogi, Igazgatási és Ügyrendi Bizottsága javasolja Hajdúszoboszló Város Önkormányzata Képviselő-testületének az idegenforgalmi adó* *külterületre vonatkozó* *mértékének 300 Ft/fő/vendégéjszaka összegben való elfogadását.*

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**65/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja Hajdúszoboszló Város Önkormányzata Képviselő-testületének az idegenforgalmi adó külterületre vonatkozó mértékének 300 Ft/fő/vendégéjszaka összegben való elfogadását.

Felelős: bizottsági elnök

Határidő: 2022. november 17.

A bizottság elnöke szavazásra bocsátotta módosító javaslatokkal egybefoglalt határozati javaslatot.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**66/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja Hajdúszoboszló Város Önkormányzata Képviselő-testületének a helyi adókról szóló 22/2012. (XI.29.) önkormányzati rendeletet módosításokkal egybefoglalt módosító
rendelet-tervezetének elfogadását.

Felelős: bizottsági elnök

Határidő: 2022. november 17.

1. **napirend**

***Előterjesztés a Hajdúszoboszló Hermann O. u. 2. sz. alatti ingatlan értékesítéséről***

Nyéki István:

A Városfejlesztési és Műszaki Bizottság és a Pénzügyi és Gazdasági Bizottság együttes ülésén a képviselő-testület 8 tagja is részt vett. Az előterjesztés szerinti határozati javaslat nem került elfogadásra. A hozzászólásokból nem volt érezhető, hogy bármelyikük is az értékesítés ellen lett volna. Egyetértés volt abban, hogy az önkormányzatnak nincs olyan szándéka, hogy az ingatlanon valamilyen saját fejlesztést hajtson végre. Az értékesítés mikéntjén folyt a polémia. Végül a bizottság állásfoglalása az volt, hogy független szakértők által készüljön el egy értékbecslés az ingatlan jelenlegi forgalmi értékéről. Az előterjesztéshez készült is egy ilyen, de az előterjesztés témája nem az ár meghatározása, hanem az eladás melletti döntés volt. A bizottsági ülésen a másik döntés pedig az volt, hogy az ingatlant valamilyen versenyeztetési eljárás útján kell értékesíteni. Ebből az következik, hogy az elkészült független szakértői értékbecslés birtokában egy újabb előterjesztésben meg kell határozni azt a metódust, amely alapján az értékesítés lebonyolítható. Ez alapján fogja tudni a képviselő-testület meghozni a döntését. Eredeti szándékom az volt, hogy arról szülessen döntés, hogy egyáltalán értékesíthető-e az ingatlan, de mint előterjesztő, elfogadom ezt az indítványt.

Máté Lajos:

Arra vonatkozóan voltak-e vélemények, hogy most időszerű-e az ingatlan eladása? Ebben a válságos időben az ingatlanpiac nem igazán van a csúcspontján.

Nyéki István:

Az eladás nem kérdőjelezhető meg. A bizottsági ülésen ott volt az, aki befektetési céllal szándékozik megvenni, ezért ott nem volt szerencsés megemlíteni az ingatlanpiac helyzetét. Több hónap is kell, mire elkészül egy korrekt értékbecslés és a versenyeztetés módjának kidolgozása. Nem sürget az idő. Egy ilyen volumenű ingatlanvásárlás, amely egy komolyabb fejlesztés reményében történik, nem biztos, hogy arra utal, hogy ez egy rosszabb időszak.

Máté Lajos:

Nem az eladással van a gondom. Az az érdekem, hogy minél magasabb bevétel realizálódjon.

Nyéki István:

Az értékbecslés egy támpont lehet, az még nem kötelez minket semmire.

dr. Nagy Gábor:

Az ideális egy törvényszéki szakértő véleménye lenne.

Nyéki István:

Ezt magam is így gondolom. Az anyaghoz csatolt szakértői vélemény azért készült, hogy lássuk mi a véleménye. Nem kicsi ennek a költsége.

Jónás Kálmán:

Speciális a helyzet a gyógyvíz jelenléte és annak kitermelési lehetősége miatt. Milyen összeget mondott a szakértő?

Nyéki István:

A szakértő nettó 8.500-9.000 Ft/m2 árat jelölt meg abban az esetben, ha ott 80.000 m2 kerül értékesítésre. Ennyi az értelmezhető és egybefüggő rész. Az értékesítés utáni adóvonzat a nyilvántartási érték és az eladási ár különbözetének 9 %-os társasági adója. Ezt nem terheli adó, mert nem főtevékenységünk az ingatlan értékesítés.

Máté Lajos:

A kútnak van érvényes vízjogi engedélye?

Nyéki István:

A kút nem minősül gyógyvizesnek, kb. 31 oC fokos lévén csak termálvizes kút. Van érvényes vízjogi engedélye, de nincs kvótája, mert a honvédség az üdültetés befejezésével visszaadta. Újra meg lehet kérni. A kút egy teljes felújítást igényel.

Kocsis Róbert:

Az elmondottak alapján javaslom az alábbi határozati javaslat elfogadását:

*Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a Pénzügyi a Gazdasági Bizottság és a Városfejlesztési és Műszaki Bizottság állásfoglalását és tudomásul veszi, hogy az ott elhangzott módosító javaslatokat Vezérigazgató Úr, az előterjesztés előadója befogadta, melynek megfelelően egy újabb előterjesztés elkészítése válik szükségessé.*

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**67/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja a Pénzügyi a Gazdasági Bizottság és a Városfejlesztési és Műszaki Bizottság állásfoglalását és tudomásul veszi, hogy az ott elhangzott módosító javaslatokat Vezérigazgató Úr, az előterjesztés előadója befogadta, melynek megfelelően egy újabb előterjesztés elkészítése válik szükségessé.

Felelős: bizottsági elnök

Határidő: 2022. november 17.

1. **napirend**

***Előterjesztés a Jókai sor pavilonok helyzetének rendezésére.***

Kocsis Róbert:

Magam részéről egy jó alapnak tartom az anyagot, hogy a testület elé kerüljön.

Máté Lajos:

A 80-as évek óta nézzük az ottani állapotokat. Azt szorgalmaznám, hogy ne torpanjunk meg attól, hogy most nem látszik a pénzügyi része, induljon meg valamiféle előrelépés. A már megvett pavilonokkal mit tervez az önkormányzat? Ha nem is lehet a közmű-összekötések miatt lebontani, legalább ne legyenek zárva a turisztikai főszezonban, hanem legyenek kiadva. Azt szeretném, hogy kezdődjön el egy olyan folyamat, amiből látszik, hogy az önkormányzatnak ott egy határozott szándéka van. A felépítmények tulajdonosai láthatják, hogy jelentős összeget nem érdemes a pavilonokra fordítani és az idő múlásával egyre jobban elvesztik az értéküket. Konkrétan mondva, legyenek összehívva. Legyen nekik elmondva, hogy arra a területre van egy fejlesztési elképzelés, tervbe van a helyzet felszámolása és nem a kisemmizésük a cél. Ezzel a közös gondolkodással nagyot tudnánk előre lépni.

Kocsis Róbert:

Az anyag magában hordozza annak lehetőségét, amit Máté képviselő úr mondott.

Jónás Kálmán:

Foglaljuk bele az előterjesztésbe, hogy kérjük meg a hivatalt arra, hogy hívja össze ezeket a tulajdonosokat a tájékoztatásuk végett.

dr. Nagy Gábor:

Az összehívás előtt meg kellene fogalmazni az önkormányzatnak, hogy milyen irányba induljon el. A kisajátításról nem feltétlen gondolnám, hogy rossz dolog lenne, pláne a kisajátítást helyettesítő szerződés tekintetében, mert a jelenlegi ingatlan piacot figyelembe véve olcsón is megvehetnénk a pavilonokat. Akkor az az ár lenne az irányadó, a kisajátítást pótló szerződések már azon az áron jöhetnének létre. Nem biztos, hogy szerencsés lenne őket összehívni és tájékoztatni a korábbi vásárlásokról. A megvásárolt pavilonokat nem szerencsés kiadni, mert azzal is elindulhat egy kedvezőtlen irányú folyamat. Minél rövidebb időn belül ezt a mostani helyzetet meglovagolva kellene a problémát megoldani.

Máté Lajos:

Nagyon szeretném, ha már rendezett viszonyok lennének.

dr. Póti Krisztián:

A kisajátítással az a probléma, hogy az ingatlanok nem léteznek a nyilvántartásban. Azok feltűntetése költségekkel és hosszú idővel járna.

Máté Lajos:

A város központjában megbotránkoztató ez az állapot. Ha rendeződne ott a helyzet, egy szép teret lehetne kialakítani, be lehetne vonni azt az oldalt is.

dr. Póti Krisztián:

A körforgalom jelenleg elfogadott terveit alapján ott parkoló van kijelölve. A tervek alapján megfogalmazható kisajátítási cél nem biztos, hogy megfelelő. Vannak aggályaim a tervekkel kapcsolatosan. Érdemes lenne még egyszer átgondolni azt a képviselő-testületnek. Mi azt gondoljuk, hogy mindenképp szükséges a pavilonok tulajdonosaival a kapcsolatfelvétel, amely során megismerhetjük az álláspontjukat, igényeiket. Ebbe bele kellene vonni egy külsős szakembert, akár azt, aki ezt az anyagot készítette. Ha így történik a tájékoztatás, az az érzésük lesz, hogy itt a hivatal felülről beszél velük, és más lesz a tárgyalási pozíciójuk. Erre kellene felépíteni a konkrét jogi lépéseket. A megvásárolt pavilonok hasznosításával ellenkező vélemények fogalmazódtak meg. A kiadásukkal felfelé tolhatjuk a vételárat. Ha lebontjuk, lehet évekbe telik, míg a többit is sikerül megvásárolni és addig foghíjas lesz a terület. Több megközelíthetőség is van. Ha elindulunk az egyik irányba, onnan már nem lesz visszaút.

Bárdos Ilona:

Azon is gondolkodtunk, hogy írunk mindegyiknek egy levelet, melyben tájékoztatjuk őket arról, hogy hosszú- vagy középtávon mik a tervek, és megajánlunk egy árat. Ehhez viszont forrás kell. 2019-ben vettük meg a dupla pavilont 4 milló Ft-ért, egy hónap múlva a 13 m2-est 1,5 millió Ft-ért. 2020-ban már azért nem folytattuk a megvásárlást, mert 2,5 millió és 3,5 millió Ft-ról szólt az ajánlat. A testület belátta, hogy a pavilonok megvásárlásának árfelhajtó hatása volt. A legelsőt, amely 15 m2-es volt, a berendezésekkel együtt vettük meg 5,2 millióért.

Máté Lajos:

Az önkormányzatot egyik sem kereste? Fizetik rendesen a díjat?

Bárdos Ilona:

Az elmúlt 2-3 éveben egy nyírbátori hölgy kereste meg az önkormányzatot, hogy mivel már nem tudja kiadni a pavilonját, szeretné, ha valamilyen kedvezményt kaphatna a 120.000 Ft-os bérleti díjból. Nem adtunk neki. Ezeket meg lehetne keresni, és így lehet olcsóbban is hozzájutnánk a pavilonokhoz. Ez az ár lehetne az alapja a többinek is. A többiek rendesen fizetik a díjat.

dr. Póti Krisztián:

Ahol elválik a tulajdonos és a bérlő, azokban az esetekben lehet, hogy sokkal hajlandóbbak lesznek az értékesítésre. Lehet olyan is, akinek hosszú távú bérleti szerződése van.

Máté Lajos:

Nem lehetne a bérleti díjat a többszörösére emelni?

Bárdos Ilona:

Jelenleg a közterületi rendeletben van az ár rögzítve. A decemberi módosítási javaslatban ez jól meg kellene emelni, hiszen éveken át nagyon alacsony összeget fizettek.

dr. Póti Krisztián:

Azoknál a helyzeteknél, ahol az önkormányzat tulajdonán fix felépítménnyel rendelkezik valaki, egyedileg kellene meghatározni az árat. Fenn áll a lehetőség ezeknél a „kamueladás” szándéka. Ezzel fel lehet tolni az árat.

Bárdos Ilona:

A legutóbbi ajánlatnál egy kft. akarta eladni 3,5 millió + áfa összegért. Az önkormányzat nem vette meg, és látjuk, hogy a bérleti szerződés továbbra is a nevére szól, vagyis nem adta el az ingatlant.

dr. Morvai Gábor:

Fenn áll annak a veszélye is, hogy azok az emberek, akik nem tudják a lakhatásukat megoldani, be fognak költözni.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**68/2022. (XI. 17.) JIÜB határozat**

Hajdúszoboszló Város Önkormányzata Képviselő-testületének Jogi és Igazgatási Bizottsága tudomásul veszi a Jókai sori pavilonok helyzetének rendezésére vonatkozó tájékoztatást, és ennek alapján felkéri a Gazdasági Irodát, hogy a 2023. évi költségvetés tervezésénél tegyen javaslatot a Jókai sori pavilonok helyzetének rendezéséhez szükséges források biztosítására.

Felelős: gazdasági irodavezető

Határidő: 2023. évi költségvetés elfogadása

1. **napirend**

***Kocsis Róbert Képviselő Úr hajléktalan ellátással kapcsolatos interpellációjára***

Kocsis Róbert:

Megnyugtató volt számomra, hogy vannak ebben a témában alkalmazható jogszabályok. Az élet megoldja a problémák egy részét. Elfogadhatónak javaslom az anyagot.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**69/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottság a hajléktalan ellátással kapcsolatos, Kocsis Róbert Képviselő Úr interpellációjára adott előterjesztést, beszámolót elfogadja.

Határidő: azonnal, folyamatos

Felelős: Jegyző, Aljegyző, egészségügyi, szociális irodavezető

1. **napirend**

***Előterjesztés igazgatási szünetről***

Máté Lajos:

Lesz-e valamilyen hatással az önkormányzat feladatellátására az, hogy a környéken bezárnak az okmányirodák? Az ügyfeleket terhelő kötelezettség határideje is megnő ezáltal?

dr. Morvai Gábor:

Nem igazán vannak átfedések a feladatokban, talán a lakcímbejelentésnél. Korábban is lett volna lehetőség a szabadság kiadása miatt igazgatási szünetet elrendelésére. Ez azt jelenti, hogy megállnak a határidők. Az ügyfeleket terhelő kötelezettség határidejére viszont nem lesz hatással. A beküldés kézbesítése meg fog történni, nem fogja hátrány érni az ügyfelet. A halasztható ügyekben élheti meg az ügyfél azt a hátrányt, hogy az ügyintéző nem lesz a hivatalban. Egyes esetekben viszont muszáj lesz megvalósítani a jelenlétet.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság 4 igen szavazattal (Kocsis Róbert, Jónás Kálmán, Máté Lajos, Dr. Nagy Gábor) ellenszavazat és tartózkodás nélkül elfogadta a módosító javaslatot. A döntéshozatalban 4 fő vett részt, és – a határozati javaslatban foglaltak alapján - a következő határozatot hozta:

**70/2022. (XI. 17.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága támogatja, hogy Hajdúszoboszló Város Önkormányzatának Képviselő-testülete igazgatási szünetet rendeljen el - a közszolgálati tisztviselőkről szóló 2011. évi CXCIX. törvény 232. § (3) bekezdése, valamint a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022. (XI.10.) Korm. rendelet 1. § (1) bekezdésének b) pontja alapján, figyelemmel a Magyarország helyi önkormányzatairól szóló 2011. évi CLXXXIX. törvény 67. § (1) bekezdésének d) pontjára - a Hajdúszoboszlói Polgármesteri Hivatalban 2022. december 22. – 2023. január 6. közötti időszakra.

Továbbá javasolja, hogy Hajdúszoboszló Város Önkormányzatának Képviselő-testülete felkérje a jegyzőt, hogy az adott időszakban feltétlenül szükséges feladatellátáshoz szükséges munkaszervezési intézkedéseket tegye meg, valamint az igazgatási szünetről a lakosságot, illetve más érintett szervezeteket értesítse.

Felelős: bizottsági elnök

Határidő: 2022. november 17.

Egyéb kérdés, hozzászólás hiányában az elnök 1140 órakor az ülést bezárta.

**K.m.f.**

 **Kocsis Róbert Jónás Kálmán**

 ***bizottsági elnök*  *bizottsági tag***

**Fehér Adrienn**

 ***jegyzőkönyvvezető***